送章孝偁歸荆南
作者：史堯弼
朝代：宋

paragraphs: 峩岷西南橫，盤石含靈光。
有蓄不得發，澒洞難卷藏。
泄爲萬夫豪，聯翩鬰相望。
緬懷嘉祐初，赫赫都官郎。
著龜抱先識，虎豹披其章。
幕府西陲開，挾策驅酋羌。
喑啞竟莫吐，反被按劍防。
青天徒昭昭，萬里自投荒。
直氣終凜冽，身仆心難僵。
高平伊周徒，奏疏排未央。
忠義一朝振，朱鳥吞光芒。
還知百歲後，生此雛鳳凰。
粲粲五色羽，欲下虞廷翔。
先民重世德，君子思不忘。
祝君期無忝，追攀軼飛揚。
會使坤南隅，氣象還蒼茫。